SL
C 349/132
Uradni list Evropske unije
29.9.2023
Tržni ukrepi 3.21 Po mnenju EESO je bistveno, da se omejitve pridnenega orodja samodejno odrazijo v proizvodih, uvoženih iz tretjih držav, predvsem ob upoštevanju, da na tisoče ton belih rib (npr. aljaška trska, trska, vahnja) prihaja iz Rusije in Kitajske, ki so celo upravičene do tarifnih preferencialov.
EESO zato poziva Komisijo, naj v akcijski načrt vključi tržne ukrepe, ki bodo zagotovili doslednost in skladnost med notranjimi in zunanji politikami ter enake konkurenčne pogoje za izvajalce iz EU in tretjih držav.
Financiranje 3.22 EESO obžaluje, da v akcijskemu načrtu niso predlagani dodatni finančni ukrepi za zeleni in energetski prehod, ki ga je predlagala Evropska komisija.
Pobudo, ki vpliva na tolikšno število plovil za pridneni ribolov, morajo spremljati potrebne spodbude in izravnalni mehanizmi.
EESO poziva, naj se javna podpora nameni raziskavam in inovacijam za zmanjšanje stika z morskim dnom, ne pa toliko za spremembo ribolovnega orodja ali razrez.
Za slednje bi bili potrebni ogromni finančni zneski, ki v sedanjih skladih niso na voljo, poleg tega bi pri spreminjanju ribolovnih metod prišlo do tehničnih ovir.
EESO poziva tudi k upoštevanju sezonske narave in posebnosti ribiškega sektorja.
Poziva, naj poleg Evropskega pomorskega sklada za ribištvo in akvakulturo (ESPRA) tudi Evropski socialni sklad in Evropski sklad za regionalni razvoj sprejmeta programe, osredotočene na ribištvo, da bi bolje usmerjali sredstva na območja, ki jih najbolj potrebujejo.
Evropsko komisijo tudi poziva, naj pripravi poročila o spremljanju, s katerimi bo preverila, ali se sredstva pravilno uporabljajo in razdeljujejo.
Prilov 3.23 EESO se v celoti strinja s Komisijo, da je treba čim bolj zmanjšati in, če je le mogoče, odpraviti naključni ulov občutljivih morskih vrst (kot je denimo navadni delfin v Biskajskem zalivu).
Skrbijo ga tiste ranljive vrste, ki so še posebno ogrožene, kot so nekatere vrste morskih psov, morskih želv, morskih sesalcev (baltska pristaniška rjava pliskavka in sredozemska medvedjica) ter morskih ptic (balearski viharnik).
EESO poziva države članice, naj sprejmejo nacionalne ali skupne ukrepe za zmanjšanje prilova.
3.24 V zvezi s tem EESO pozdravlja najnovejše ukrepe nekaterih držav članic, ki so uvedle opazovalce na krovu in akustične naprave, ki oddajajo ultrazvok za odganjanje delfinov.
Poziva Komisijo in države članice, naj zagotovijo, da bo zaprtje ribolovnih območij za varstvo občutljivih vrst uravnoteženo, in upoštevajo njegov velik socialno-ekonomski učinek na floto.
3.25 V zvezi z jeguljo je EESO zaskrbljen zaradi občutljivega stanja vrste in opozarja na odločne ukrepe za njegovo izboljšanje, ki jih je Svet sprejel decembra 2022 in ki določajo šestmesečno prepoved morskega ribolova in popolno prepoved rekreacijskega ribolova.
Pri tem opozarja, da bodo ti ukrepi močno negativno vplivali na priobalni ribolov po vsej Evropi, zato poziva, naj se pred sprejetjem dodatnih omejevalnih ukrepov analizira napredek pri obnovi staleža.
Kljub temu meni, da je treba nujno obravnavati vse vplive, ki so ali niso povezani z ribištvom, ter bolje izvajati ustrezno zakonodajo, kot so okvirna direktiva o vodah (20), direktiva o habitatih in okvirna direktiva o morski strategiji, da bi čim prej izboljšali stanje in preprečili nadaljnje omejitve.
Druga onesnaževala 3.26 Ocenjuje se, da je samo na dnu Baltskega morja okoli 50 000 ton kemičnega streliva, 500 000 ton konvencionalnega orožja in 10 000 razbitin, ki so posledica vojn v prejšnjem stoletju (21).
Ta nevarnost se še stopnjuje z brutalno vojaško agresijo Rusije na Ukrajino.
Odvrženo strelivo predstavlja resnično grožnjo za življenja ljudi in morsko okolje, saj ne ogroža le ribolova in plovbe, temveč tudi razvoj drugih sektorjev modrega gospodarstva.
EESO poziva Evropsko komisijo in države članice, naj sprejmejo operativne ukrepe za čiščenje morskega dna in zakonodajne ukrepe, da te nevarnosti ne bodo več ogrožale voda.
Opozarja na pomen Evropske agencije za varnost hrane in nacionalnih programov držav članic na podlagi okvirne direktive o morski strategiji pri varovanju morskega okolja kot vira varne in zdrave hrane za ljudi.
(20) (21)
Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L 327, 22.12.2000, str. 1).
Clearing chemical and conventional munitions from the sea (Euractiv) (Odstranjevanje kemičnega in konvencionalnega streliva iz morja).